
În paginile care urmează redăm lucrările Simpozionului internațional 
„Identitatea creştină şi valorile Europei de astăzi”, organizat de Institutul 
Teologic Romano-Catolic din laşi între 18 şi 19 aprilie 2007. Simpozionul a 
dorit să marcheze trei evenimente importante: intrarea României în Uni- 
unea Europeană la 1 ianuarie 2007, aniversarea a 50 de ani, pe 25 martie 
2007, de la semnarea Tratatelor de la Roma, care au stat la baza procesului 
de formare a Uniunii Europene, aniversarea a 2 ani de la alegerea Papei 
Benedict al XVI-lea, pe 19 aprilie 2007. 

Tema simpozionului — Identitatea creştină şi valorile Europei de astăzi — 
este o temă recurentă în ambientele creştine din Europa, mai ales acolo 
unde se caută un răspuns la provocările modernității, emigrării şi ale glo- 
balizării. Am ales această temă şi am discutat-o pentru că am intrat de 
curând în Uniunea Europeană şi, în calitate de creştini, împărtăşim grijile 
şi speranţele celorlalţi creştini europeni. În mod specific, am pornit de la 
următoarele provocări: amploarea fără precedent a fenomenului migraţiei 
şi a mondializării, dominaţia tehnicii şi a mass-media în ordinea socială, 
răspândirea secularismului şi relativismului; tensiunea religioasă între re- 
ligiile monoteiste; tensiunea între curentele laiciste şi cele religioase; scă- 
derea influenţei şcolii asupra formării identităţii individuale şi colective etc. 

In cadrul dezbaterilor ce au avut loc, s-a revenit asupra câtorva chestiuni, 
ca, de exemplu, raportul dintre Biserică şi stat, rolul laicilor în Biserică şi 
în societatea civilă, rolul rădăcinilor creştine şi al religiei în construcția 
noii Europe, şansele şi limitele dialogului interreligios, modalitățile de păs- 
trare a identităţii culturale şi religioase într-o lume în rapidă schimbare şi 
altele. Cu acest prilej s-a remarcat faptul că pentru majoritatea observato- 
rilor ecleziastici valorile comune în virtutea cărora creştinii se identifică 
drept creştini nu sunt proprietate privată, ci valori universale care aparțin 
lumii şi Europei de foarte multă vreme. În consecință, viitoarea casă comună 
europeană nu trebuie să renunţe la rădăcinile sale religioase, pentru că, 
dacă le-ar ignora, atunci ar risca să transforme valorile într-un ceva nede- 
finit şi lipsit de semnificație. În continuarea acestei discuţii s-a constatat că 
lipsa de respect față de trecutul religios al comunității europene izvorăşte 

din încercarea de a înlătura din spaţiul public discursul despre Dumnezeu 
şi despre cele referitoare la credința creştină. Această atitudine este carac- 
teristică curentelor umaniste şi laiciste, care pentru a-şi justifica poziția 
asumată recurg la argumente de ordin ideologic, nu rațional. În acest con- 
text, Biserica şi comunităţile religioase sunt chemate să participe la con- 
strucția Uniunii Europene dând mărturie despre valorile care au stat la 
începutul existenţei sale: iubirea de fraţi, egalitatea de şanse şi respectarea 
legii, libertatea şi drepturile omului, pacea şi toleranța, solidaritatea şi 
subsidiaritatea, credința în Dumnezeu, în familie şi în patrie etc. După 
cum se poate vedea din aceste dezbateri, Biserica trece dincolo de dimensi- 
unea economică a construcţiei europene şi intervine la nivelul conştiințe- 
lor oamenilor, motivând opţiunea lor pentru valorile care astăzi riscă să nu 
mai fie luate în seamă, cum ar fi drepturile fundamentale ale omului şi 
solidaritatea. 

De asemenea, s-a subliniat faptul că instituţiile europene de la Strasbourg 
şi de la Bruxelles manifestă rezervă față de prezența religiosului în spațiul 
public. Dar, pe fondul recentei afirmări a religiilor islamice şi orientale în 
Europa, aceleaşi instituţii caută să se deschidă spre chestiunea religioasă. 
În acest spirit trebuie percepute şi cuvintele lui Franco Frattini, care este 
de părere că 


în agenda Europei trebuie să revenim şi să înscriem tema rădăcinilor creştine, 
pentru că în felul acesta putem afirma şi aborda nodul identităţii noastre euro- 
pene, dar şi perspectivele unui univers religios care revine cu putere (...) Tema 
rădăcinilor aduce în prim-plan tema unui creştinism care nu e nostalgie față de 
trecut, ci gândire (realitate) vie. Un creştinism care, punând cu Papa Wojtyla 
tema drepturilor şi cu Papa Ratzinger tema libertăţii drept cale de dialog, este 
parte constitutivă a acestei promisiuni, a acestui vis european şi deci a viitorului 
nostrul. 


La nivel local au fost trecute în revistă mai multe feluri de atitudini: 
fundamentalism şi conservatorism, realism şi liberalism. Tendinţa princi- 
pală se concentrează asupra necesității pluralismului şi dialogului religios 
drept contribuţie pozitivă la experiența democratică. Totuşi, unii s-au în- 
trebat dacă accentul pus pe dialogul public, pe pluralism, pe faptul că reli- 
gia are o valoare intrinsecă pentru viața democratică nu ar fi cumva simp- 
tomul retoricii găunoase a bunului european. Dialogul „e o ipoteză ce 
trebuie să rămână deschisă, însă a o absolutiza e un gest facil. Pentru a 
evalua cu discernământ această perspectivă neomogenă nu e obligatorie 
îmbrățişarea unei ideologii consensuale a dialogului şi pluralismului ce nu 


1 Cf. E. FRATTINI, „Discorso al Congresso della COMECE per i 50 anni dei Trattati di 
Roma”, în http://www.ZENIT.org, 26 martie 2007. 

acordă suficientă atenţie conflictului interpretărilor şi luptei pentru 
putere”2. Pentru exemplificare să ne gândim doar la „dialogurile” (discuți- 
ile) despre Preambulul Tratatului Constituţional. 

Ideea principală a simpozionului a fost aceea că Europa trece printr-o 
criză de identitate. În funcţie de această idee, s-au fixat mai multe obiective 
de analiză. 

Mai întâi s-a dorit găsirea unor modalităţi de participare la „construcția” 
unei Europe a valorilor potrivit specificului creştin. În spatele acestei do- 
rințe se ascunde convingerea că Uniunea Europeană nu este sau nu trebuie 
să fie doar un club economic şi politic, ci şi o comunitate de valori. De aceea, 
în spiritul doctrinei catolice despre corecta laicitate şi autonomia realități- 
lor temporale, s-a pledat pentru promovarea unei idei de Europă a valori- 
lor. Într-adevăr, apostolatul sau pastorala valorilor creştine în Europa secu- 
larizată, materialistă şi indiferentă din punct de vedere religios reprezintă 
o mare provocare pentru fiecare creştin (catolic, ortodox sau protestant). 

În al doilea rând, s-a dorit descoperirea unor căi de exercitare a memo- 
riei istorice, astfel încât creştinii să-şi poată salva tradiția culturală şi reli- 
pioasă. În sensul acesta, s-a vorbit despre boala contagioasă care loveşte nu 
doar în oameni, consideraţi în parte, ci şi în comunităţi: uitarea. Nimic mai 
mult decât uitarea nu duce la distrugerea omului şi îl face să simtă profunda 
stare de „pieziş” sau de contradicție existenţială. Cartea Deuteronomului 
oferă o mărturie despre această plagă; astfel, după încheierea traversării 
pustiului şi cu puţin timp înainte de a intra în Ţara promisă, se cere de la 
poporul ales să nu uite de binefacerile primite: 


Că Domnul, Dumnezeul tău, te va face să intri într-o țară bună şi cuprinsă, 
unde-s pâraie de apă şi izvoare ale adâncurilor ce țâşnesc prin câmpuri şi prin 
munți, țară de grâu şi de orz, ţară de vii, de smochini şi rodii, ţară de măslini, 
untdelemn şi miere, țară în care nu-ţi vei legumi pâinea şi de nimic nu vei duce 
lipsă, ţară în care pietrele sunt fier şi din ai cărei munți vei scoate aramă. Vei 
mânca şi te vei sătura şi-l vei binecuvânta pe Domnul, Dumnezeul tău, pentru 
țara cea bună pe care ţi-a dat-o. la aminte să nu-l uiţi pe Domnul, Dumnezeul 
tău, nepăzindu-i poruncile şi rânduielile şi hotărârile pe care ţi le poruncesc eu 
astăzi, ca nu cumva după ce vei mânca şi te vei sătura şi-ţi vei zidi case frumoase 
şi vei trăi în ele, după ce turmele şi cirezile tale se vor înmulți, după ce-ţi va 
spori argintul şi aurul, după ce toate ale tale-ţi vor spori, să nu ţi se înalțe ini- 
ma şi să-l uiţi pe Domnul, Dumnezeul tău. Cel ce te-a scos din țara Egiptului, 
din casa robiei, Cel ce te-a purtat prin pustiul cel mare şi înfricoşător, unde 
sunt şerpi veninoşi, scorpioni şi locuri arse de soare şi fără apă, Cel ce-a scos 
pentru tine izvor din stâncă de cremene, Cel ce te-a hrănit în pustie cu o mană 


2 C. UNGUREANU, „Tradiția democraţiei constituționale”, Idei în Dialog 4/31 (aprilie 
2007) 35. 

pe care tu n-o cunoşteai şi nici părinţii tăi n-o cunoscuseră, ca să te chinuiască 
şi să te încerce şi în cele din urmă să-ţi facă bine. Să nu zici în inima ta: „Lăria 
mea şi vigoarea mânii mele, ele mi-au făurit această putere mare...” Dimpotrivă, 
să-ți aduci aminte de Domnul, Dumnezeul tău, că el ţi-a dat tărie să devii pu- 
ternic spre a-şi întări legământul cu care li s-a jurat părinţilor tăi, aşa cum 
(este el) acum. Şi va fi că, dacă-l vei uita pe Domnul, Dumnezeul tău, şi vei 
merge după alți dumnezei şi lor le vei sluji şi lor te vei închina, vă încredințez 
eu astăzi, pe cer şi pe pământ, că întru totul veţi pieri. Precum acele neamuri 
pe care Domnul Dumnezeu le face să piară de dinaintea voastră, aşa veți pieri, 
pentru că n-aţi ascultat de glasul Domnului, Dumnezeului vostru (Dt 8,7-20). 


Din această perspectivă a memoriei istorice, s-a spus de multe ori că 
Europa s-a născut creştină şi numai în măsura în care va rămâne creştină 
va putea să-şi păstreze propriile idealuri şi va putea să participe în mod 
original la construcţia unei civilizații moderne sau postmoderne. Această 
memorie trebuie reluată în zilele noastre, nu din mândrie sau din motive 
triumfaliste, ci pentru a permite un salt calitativ în actualul moment de 
cotitură culturală. Creştinii aşază în centrul acestei memorii valorile cre- 
dinței, valorile spirituale şi artistice, valorile etice şi politice, valorile per- 
soanei umane şi aşa mai departe. Memoria susține identitatea. Memoria 
istorică propusă de Biserică salvează omul de la rătăcire în propriul său 
oraş sau sat. Europa va putea fi patria comună a unor popoare cu limbi şi 
tradiţii diferite numai în măsura în care va şti să regăsească limba sa co- 
mună, adică religia creştină, prin care să promoveze un nou anotimp de 
pace şi de promovare a omului. 

În fine, un alt obiectiv al simpozionului a fost cam ambițios, şi anume 
s-a încercat să se vorbească în mod decent şi fără frică despre edificarea 
axiologică a bunului român astfel încât să fie şi un bun european. Teza 
principală aici a fost deschiderea față de ceilalți, respectul diferenței, ac- 
ceptarea diversității. Pentru ca această litanie de bune intenţii să nu rămână 
o retorică goală, s-a spus că alteritatea izvorăşte din identitate, şi nu in- 
vers. „Cine sunt eu?” este cea mai fundamentală întrebare. Vechiul Tal- 
mud babilonian spunea: „Dacă eu nu dau cont despre mine, atunci cine va 
putea să dea cont despre mine? Dar dacă eu nu dau cont despre mine, 
atunci eu mai sunt eu?” Eul este unica fereastră spre celălalt. Ei bine, din 
acest punct de vedere, Biserica pledează pentru respectarea diversităţilor 
legitime, nu doar la nivel legislativ şi administrativ, ci şi în viața socială, 
atât pentru indivizi, cât şi pentru comunități. Desigur, politica de lărgire a 


3 Cf. R. FISICHELLA, „L’Europa è nata in pellegrinaggio e la sua lingua materna è il cris- 
tianesimo”, în http://www.ZENIT.org, 17 februarie 2007. 

1 Apud J.-L. BRUGUÈS, „Les racines chrétiennes de l’Europe?” , La Documentation Catho- 
lique 2375 (4 mars 2007) 234. 

Europei este un lucru bun pentru noi, dar ea nu trebuie să ducă la pierde- 
rea acelor principii şi valori modelate de creştinism care au făcut din cetă- 
ţenii şi familiile noastre o patrie. Cu alte cuvinte, adevărata „integrare” nu 
trebuie să ducă la pierderea identității românilor, care mai întâi este reli- 
gioasă, istorică şi culturală şi abia apoi geografică şi politică. 

Neîndoielnic, Max Scheler avea dreptate când spunea că niciodată şi 
nicăieri simplele tratate nu au creat o comunitate. În spiritul acestor cu- 
vinte, am înțeles şi noi că simpla aderare a României la Uniunea Europeană 
nu-i transformă pe concetățenii noştri peste noapte în europeni. Este ne- 
cesar să se lucreze asupra conştiințelor oamenilor şi guvernanţilor. În 
această direcţie se înscrie contribuţia Bisericii şi a creştinilor şi de aceea 
este necesară prezenţa creştinismului în spațiul public, expresie tangibilă 
a unei realități care există şi transcende împărăţia acestei lumi. Pe fondul 
acestei nevoi de formare a conştiințelor, surprind formele laiciste de res- 
pingere a religiosului. Probabil că la acest aspect se referea şi Toqueville 
atunci când spunea că despotismul nu are nevoie de religie, iar în absența 
religiei nu există libertate. În fond, laicismul, secularismul şi relativismul 
contemporan sunt forme de intoleranță care ameninţă drepturile şi liber- 
tățile fundamentale ale omului. 

Desigur, România nu poate fi asimilată creştinismului şi creştinătatea 
nu poate fi redusă doar la Europa. Dar, în acelaşi timp, creştinismul nu 
poate accepta să fie un fel de „ingredient” în actualul „cocktail” cultural 
european. România nu-şi poate abandona creştinismul aşa cum cineva şi-ar 
părăsi un tovarăş de drum de care nu ar mai avea nevoie; nu poate trăda 
valorile creştine aşa cum un om nu-şi poate trăda motivele sale de viață şi 
de speranță fără să cadă într-o criză dramatică. 

Pentru creştini valorile europene sunt identificabile într-o Persoană, în 
Isus Cristos, pe care ei l-au întâlnit. Această întâlnire-eveniment este pro- 
punere de sens, de împlinire umană şi de civilizație, este o propunere pe 
care creştinii nu o impun nimănui, dar cer cu umilință şi simplu să o poată 
oferi. 


